7 करोड़ से ज्यादा लोगों ने देखा था लक्ष्मण- मेघनाथ युद्ध; लॉकडाउन में बना था इतिहास
Actor Sunil Lahri Shared Video Of Laxman Meghnath Fight Episode - रामानंद सागर की रामायण को कौन भूल सकता है। इस सीरियल में काम करने वाले कलाकारों ने अभिनय से अपने निभाए किरदारों को जीवंत कर दिया था।
रामानंद सागर की रामायण को कौन भूल सकता है। इस सीरियल में काम करने वाले कलाकारों ने अभिनय से अपने निभाए किरदारों को जीवंत कर दिया था। लॉकडाउन के वक्त रामायण को दोबारा टेलीकॉस्ट किया गया था। आज ही के दिन यानी 16 अप्रैल 2020 को इसके एक एपिसोड ने रिकॉर्ड बना दिया था।
इस एपिसोड में लक्ष्मण और मेघनाथ के बीच युद्ध दिखाया गया था। इस एपिसोड को 7 करोड़ 70 लाख व्यूज मिले थे, जोकि एक वर्ल्ड रिकॉर्ड था। लक्ष्मण का रोल निभाने वाले एक्टर सुनील लहरी ने सोशल मीडिया के जरिए इस बात की जानकारी दी।
'लोगों के पास इतने विकल्प थे, फिर भी उन्होंने रामायण को चुना'- सुनील
सुनील लहरी ने सोशल मीडिया पर वीडियो शेयर किया है। उस वीडियो में उन्होंने कहा, '16 अप्रैल 2020 इंडियन टेलीविजन इंडस्ट्री का बहुत ही ऐतिहासिक दिन है। इस दिन रामायण के रिपीट टेलीकास्ट ने वर्ल्ड रिकॉर्ड बना दिया।
ये रिकॉर्ड भी तब बना जब लोगों के पास देखने के लिए काफी सारे चॉइस थे। मैं अपने आप को भाग्यशाली समझता हूं कि मैं इस एपिसोड का हिस्सा था। ये वो एपिसोड था जहां लक्ष्मण और मेघनाद का युद्ध हुआ। ये सब आप लोगों के प्यार की वजह से संभव हो पाया।'
जब सीरियल आता को बाहर कर्फ्यू जैसे हालात होते थे
पहली बार रामायण का प्रसारण दूरदर्शन पर 25 जनवरी 1987 में शुरू हुआ और आखिरी एपिसोड 31 जुलाई 1988 को देखने को मिला था। ये सीरियल रोज साढ़े 9 बजे सुबह टीवी पर आता था।
सीरियल की पॉपुलैरिटी इतनी बढ़ गई कि जब भी ये टीवी पर आता तो हर जगह सन्नाटा छा जाता था। घरों के बाहर कर्फ्यू जैसे हालात हो जाते थे। खुद रामानंद सागर को विश्वास नहीं हुआ था कि उनका बनाया सीरियल इतना ऐतिहासिक हो जाएगा।
सिगरेट पीते थे अरुण गोविल, किसी ने टोका तो हमेशा के लिए छोड़ दिया
रामायण के 33 साल पूरे होने पर रामायण की पूरी टीम द कपिल शर्मा शो में पहुंची थी। इस दौरान राम का किरदार निभाने एक्टर अरुण गोविल ने खुलासा किया कि रामायण के बाद उनकी इमेज बिल्कुल बदल गई थी। वो जहां जाते लोग उनके पैर छूने लगते थे।
यहां तक कि एक बार वो सेट पर सिगरेट पी रहे थे तभी किसी ने उन्हें टोक दिया कि आप सीरियल में राम का किरदार निभाते हैं, आपको सिगरेट वगैरह नहीं पीनी चाहिए। उसके बाद से ही अरुण गोविल ने सिगरेट को हाथ तक नहीं लगाया। सीरियल में सीता का किरदार निभाने वालीं दीपिका चिखलिया और लक्ष्मण का किरदार निभाने वाले सुनील लहरी भी शो में पहुंचे थे।
साबुन बेचने वाले शख्स ने बना दी रामायण
इस शो में रामानंद सागर के बेटे प्रेम सागर ने भी शिरकत की थी। उन्होंने अपने दिवंगत पिता के बारे में एक दिलचस्प बात बताई। उन्होंने कहा था कि किसी ने नहीं सोचा होगा कि एक आदमी जिसने चपरासी का काम किया, सड़क पर साबुन बेचे, जर्नलिस्ट बना और मुनीम का काम किया। वो आदमी एक दिन रामायण जैसा ऐतिहासिक सीरियल बना सकता है।'
